ธุรกิจจัดการ ความตาย ที่อัตรากำไรสูงมาก ชื่อ Fu Shou Yuan
Fu Shou Yuan ทำธุรกิจอะไร ? ลงทุนแมนจะเล่าให้ฟัง 
28 ก.พ. 2566

ธุรกิจจัดการ ความตาย ที่อัตรากำไรสูงมาก ชื่อ Fu Shou Yuan /โดย ลงทุนแมน 
ชีวิตหลังความตายของเรา มีค่ามากแค่ไหน
คำตอบของหลายคนคงให้ค่าแตกต่างกันไป
แต่รู้ไหมว่า ธุรกิจที่เกี่ยวข้องกับชีวิตหลังความตาย อาจมีค่ามากถึง 60,000 ล้านบาท
โดยมูลค่าดังกล่าว เป็นมูลค่าของบริษัทหนึ่งในจีน ที่ทำเงินได้จากธุรกิจหลังความตาย
บริษัทนั้นมีชื่อว่า Fu Shou Yuan..
แล้ว Fu Shou Yuan ทำธุรกิจอะไร ?
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
บริษัทนี้ ก่อตั้งขึ้นในปี 1994 หรือราว 29 ปีก่อน เพื่อให้บริการจัดงานและพิธีฝังศพแบบพรีเมียม ซึ่งจะมีพนักงานแต่งชุดคอยให้บริการเป็นอย่างดี
แต่ตอนเริ่มต้น ธุรกิจยังไม่ค่อยมีชื่อเสียงมากนัก 
จึงมีลูกค้ามาใช้บริการค่อนข้างน้อย
จนในปี 1999 สมาคมฝังศพของจีน ได้เข้ามาอบรมหลักสูตรประจำปีให้กับพนักงานบริษัท ซึ่งด้วยชื่อเสียงของสมาคมนี้ ทำให้บริษัทเริ่มได้รับการยอมรับมากขึ้น
หลังจากนั้น ธุรกิจก็สามารถขยายการให้บริการครอบคลุมในประเทศมากขึ้น และยังสร้างสุสาน หรือสถานที่ฝังศพเพิ่มเติมในหลายพื้นที่ด้วย
แล้ว Fu Shou Yuan หารายได้อย่างไร ?
ถ้าไปดูสัดส่วนรายได้ในปี 2021 ธุรกิจมีรายได้จาก 3 ช่องทางหลักด้วยกัน นั่นคือ
- รายได้บริการสุสาน 82% 
- รายได้บริการจัดงานศพ 14%
- รายได้อื่น ๆ เช่น ออกแบบสุสาน 4%
ซึ่งถ้าให้อธิบายโมเดลธุรกิจแบบง่าย ๆ ก็คือ ธุรกิจจะมีการจัดหาสุสาน หรือสถานที่ฝังศพให้ผู้เสียชีวิต พร้อมกับมีบริการจัดงานศพอีกด้วย
โดยลูกค้าสามารถจองสุสานของตัวเองได้ แม้จะยังไม่ตายก็ตาม เพื่อเตรียมความพร้อมในวันนั้นที่จะมาถึง และสามารถบอกความต้องการได้ด้วยว่าจะจัดแบบไหน
ซึ่งการจองนี้ จะต้องจ่ายค่าสุสาน บวกกับค่าบริการดูแลสุสานในตอนที่เสียชีวิตไปแล้วด้วย
อย่างไรก็ตาม ความน่าสนใจของโมเดลธุรกิจนี้ ไม่ได้มีแค่สุสาน และการจัดงานศพเท่านั้น เพราะรายได้อื่น ๆ ของธุรกิจ ก็น่าสนใจอยู่เหมือนกัน
รายได้อื่นที่ว่า เช่น บริการออกแบบสุสาน หรือสถานที่ทำพิธีศพ ตามความต้องการของลูกค้า และยังมีบริการอื่น ๆ ในการเตรียมพร้อมสำหรับความตาย
ตัวอย่างเช่น 
- บริการรักษาแบบประคับประคองในช่วงสุดท้ายของชีวิต ที่เราเรียกกันว่า Palliative Care 
- บริการทำพินัยกรรม 
- บริการออกแบบงานศพตามความต้องการ
เรียกได้ว่า เป็นธุรกิจที่มีบริการครบในที่เดียว ตั้งแต่เตรียมพร้อมก่อนเสียชีวิต ไปจนถึงหลังเสียชีวิตแล้ว
หากเราลองไปดูผลประกอบการของบริษัทที่ผ่านมา
ปี 2019 รายได้ 9,326 ล้านบาท กำไร 3,705 ล้านบาท 
ปี 2020 รายได้ 9,537 ล้านบาท กำไร 3,816 ล้านบาท
ปี 2021 รายได้ 11,720 ล้านบาท กำไร 4,481 ล้านบาท
จะเห็นได้ว่า ทั้งรายได้และกำไรเติบโตอย่างต่อเนื่อง โดยอัตรากำไรของบริษัทเฉลี่ยสูงถึง 40% เลยทีเดียว
แต่ก็ต้องบอกว่าช่วงที่มีการแพร่ระบาดที่ผ่านมา ก็อาจทำให้บริษัทได้ประโยชน์ จากการมีผู้เสียชีวิตมากกว่าปกติ
อ่านมาถึงตรงนี้ จะเห็นได้ว่า Fu Shou Yuan ที่ทำธุรกิจหลังความตาย ก็ประสบความสำเร็จหลักหมื่นล้านบาทได้ โดยที่หลายคนอาจนึกไม่ถึงเลยด้วยซ้ำ
และแม้สังคมทั่วโลกกำลังเข้าสู่สังคมผู้สูงอายุที่คนมีอายุยืนมากขึ้น แต่ธุรกิจนี้ก็ยังสามารถหารายได้เพิ่มเติม จากบริการสัญญาล่วงหน้าอื่น ๆ ที่ลูกค้าเตรียมพร้อมไว้ก่อนตายได้อีกด้วย
เพราะในที่สุดแล้ว ทุกคนเอง ไม่ว่าจะอยากเป็นลูกค้าของธุรกิจนี้หรือไม่ก็ตาม สักวันหนึ่ง เราก็คงจำเป็นต้องใช้มันอยู่ดี..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-